
|  |  |  |  |
| --- | --- | --- | --- |
| ПРЕДМЕТ: **ИСТОРИЈА** | | | |
| УЏБЕНИК: **Историја за 6. разред ОШ** | | | ИЗДАВАЧ: **Дата Статус** |
| НАСТАВНИК**:** |  | | |
| ЧАС БРОЈ**: 33** | ОДЕЉЕЊЕ**:** | ДАТУМ**:** | |
| Наставна тема: | СРПСКЕ ЗЕМЉЕ У ПОЗНОМ СРЕДЊЕМ ВЕКУ – ДОБА НЕМАЊИЋА | | |
| Наставна јединица: | КАКО СЕ УЗДИГЛА ДИНАСТИЈА НЕМАЊИЋА? | | |
| Тип часа: | Утврђивање | | |
| Циљ часа: | Утврђивање знања о уздизању династије Немањића, доласку на власт Стефана Немање и борби против Византије за осамостаљење и ширење територија на околне српске земље. | | |
| Очекивани исходи: | * На крају часа ученици ће бити у стању да:   + објасне начин доласка на власт Стефана Немање,   + разумеју однос Србије и Византије,   + образлже разлоге успона Србије у време владавине Стефана Немање,   + покажу на карти правце ширења Србије и територије које је освојио,   + наброје задужбине Стефана Немање,   + објасне зашто је династија Немањића светородна. | | |
| Облик рада: | Фронтални, групни, индивидуални | | |
| Наставне методе: | Монолошко-дијалошка, рад на тексту | | |
| Наставна средства: | Уџбеник, табла, листови са укрштеницом, одломак из историјског извора | | |
| Међупредметне компетенције | Компетенција за учење, комуникација, сарадња, решавање проблема | | |
| **ВРЕМЕНСКА СТРУКТУРА ЧАСА (ТОК ЧАСА)** | | | |
| **Уводни део (5 минута):**  Наставник саопштава да ће на овом часу утврдити знања о уздизању династије Немањића, доласку на власт Стефана Немање и борби против Византије за осамостаљење и ширење територија на околне српске земље путем квиза.  Најпре бира четири боља ученика који ће бити капитени а они наизменично бирају чланове својих група. Када су групе формиране и заузеле своја места наставник саопштава да свака група има задатак да сама осмисли питања на која ће одговарати остале групе а потом дели задатке:   * **Прва група** има задатак да користећи се уџбеником састави четири питања из одељка лекције *Како се Рашка борила за независност?* на страни 94 уџбеника. * **Друга група** добија задатак да осмисли четири питања из одељка лекције *Стефан Немања долази на престо* такође на страни 94 уџбеника. * **Трећа група** добија задатак да састави четири питања из одељака лекције *Како је Стефан Немања ратовао против Византије?* и *Како је Стефан Немања водио унутрашњу политику?* на странама 95 и 96 уџбеника. * **Четврта група** такође добија задатак да састави четири питања из одељка лекције *Стефан Немања напушта престо* на страни 96 уџбеника:   Саопштава да групе за рад имају 10 минута.  **Главни део (35 минута):**  Ученици читају одељке лекције из којих треба да осмисле питања, договарају се и записују питања. Наставник обилази групе и контролише њихов рад, нарочито да ли су питања добро формулисана, конкретна и да ли се на њих може дати прецизан и јасан одговор.  Када истекне време за рад наставник позива капитена прве групе да поставља редом питања: прво питање другој групи, друго трећој, треће четвртој, четврто питање поново другој групи, пето трећој и шесто четвртој групи. Уколико нека група не зна одговор на своје питање одговара следећа по реду група тако да свака група добија прилику да одговори на подједнак број питања.  Затим питања поставља капитен друге групе: прво питање првој групи, друго трећој и тако редом.  Даље питања постављају капитени треће, па четврте групе а преостале групе одговарају. Сваки тачан одговор за групу носи један поен. Наставник поене бележи на табли. На крају квиза проглашава победника и награђује оценама најуспешније ученике.  Затим се групе такмиче у решавању укрштенице (у прилогу 1). Дели групама листове за рад.  Ученици решавају укрштеницу. Групи која прва заврши задатак и открије коначно решење наставник поставља питање ко је најзаслужнији за победу. Ученика којег изаберу награђује оценом. Капитен те групе чита редом одговоре а остали проверавају тачност и допуњују своје укрштенице .  Коначно решење укрштенице је ДИНАСТИЈА. Наставник пита ученике шта је династија и које српске средњовековне династије знају.  **Завршни део (5 минута):**  У завршном делу часа наставник чита ученицима одломак из историјског извора, из *Житија Симеона Немање* од Светог Саве. Примерак текста наставник даје ученицима, по један на сваку клупу.  *„Наш свети манастир овај (Студеница), као што знате, било је ово место као пусто ловиште зверова. Када је дошао у лов господин наш и самодржац, Стефан Немања, који је царевао свом српском земљом, и када је он ловио овде, у овом пустом месту, сагради манастир овај на покој и умножење монашког чина. Јер нека је знано свима нама и другима, да Бог, који твори људима на боље не хотећи људске пропасти, постави овога, ваистину триблаженог господина нам и оца, овога самодржавнога господина, нареченога Стефана Немању, да царује свом српском земљом. И пошто је обновио очеву дедовину и још више утврдио Божијом помоћу и својом мудрошћу даном му од Бога, и подиже пропалу своју дедовину (...) И уз помоћ Божју владавина његова примила је одсвуд мир и тишину, јер овај ваистину диван и страшан, постаде свима који живе око њега. Пошто је владавина његова била 37 година сачувана и цела и ни од кога повређена.*  *Јер како ћемо овога назвати? Владарем ли, а уз то и учитељем? Јер утврди и уразуми срца свију и научи нас како правоверни хришћани треба да држе праву веру у Бога.“*  Затим наставник објашњава непознате речи из прочитаног текста:   * самодржац- апсолутни, неограничени владар * триблажен- свети, благословен * наречен- именован, одређен, назван   Онда пита учеике шта су житија и у чему је њихов значај и како је Сава приказао и описао лик свог оца.  На крају часа наставник тражи од ученика да на изласку из учионице оцене час, на папир ће написати број од 1 до 5 који представља степен њиховог задовољства часом. | | | |
| **ЗАПАЖАЊА О ЧАСУ И САМОЕВАЛУАЦИЈА** | | | |
| Проблеми који су настали и како су решени: | | | |
| Следећи пут ћу променити/другачије урадити: | | | |
| Општа запажања: | | | |


**ПРИЛОГ 1 - укрштеница**

**КАКО СЕ УЗДИГЛА ДИНАСТИЈА НЕМАЊИЋА?**



1. Немачки цар са којим се Стефан Немања састао у Нишу 1190. године
2. Титула коју је носио Стефа Намања
3. Држава у којој највишу власт има једна личност, цар, краљ, кнез...
4. Држава на северу са којом је Србија склопила савез у борби против Византије
5. Оснивач прве српске средњовековне династије
6. Најстарији брат Стефана Немање
7. Монашко име Стефана Немање
8. Цар који Византијом влада средином XII века
9. Име свих владара Немањића, светац, заштитник ове династије

**РЕШЕЊЕ УКРШТЕНИЦЕ**



**ПРИЛОГ 2**

**Одломак из историјског извора, из *Житија Симеона Немање* од Светог Саве.**

